แบงก์เข้าคิวให้กู้โรงไฟฟ้าทางเลือก
แบงก์แห่ปล่อยกู้โรงไฟฟ้าพลังงานทางเลือก รับกระแสลดโลกร้อน
10 ส.ค. 2554

แบงก์แห่ปล่อยกู้โรงไฟฟ้าพลังงานทางเลือก รับกระแสลดโลกร้อน
นายนพเดช กรรณสูต ผู้อำนวยการฝ่ายอาวุโส สายงานธุรกิจลูกค้าบรรษัท ธนาคารกสิกรไทย กล่าวว่า ธนาคารตั้งเป้าขยายฐานสินเชื่อกลุ่มพลังงานเพิ่มขึ้น 100% จาก 3 หมื่นล้านบาท เป็น 6 หมื่นล้านบาท ภายใน 3 ปี ตามแผนการพัฒนาพลังงาน ฉบับที่ 10 ซึ่งจะมีการเพิ่มกำลังไฟฟ้าในประเทศเป็น 5.4 หมื่นเมกะวัตต์ 
อย่างไรก็ดี ธนาคารจะเน้นการเติบโตไปที่กลุ่มพลังงานทดแทน เช่น โรงไฟฟ้าพลังงานแสงอาทิตย์และพลังงานลม ที่มีโอกาสเติบโตสูงจากการเข้ามาส่งเสริมด้วยการรับซื้อและอุดหนุนราคา (Adder) จากภาครัฐ ทำให้มีเอกชนสนใจเข้ามาลงทุนค่อนข้างมาก
ทั้งนี้ ในช่วงไตรมาสหน้า ธนาคารจะมีการเซ็นสัญญาปล่อยกู้ให้กับโรงไฟฟ้าพลังงานลม 3 แห่ง มูลค่ารวมกว่า 9,000 ล้านบาท นอกจากนี้ ยังมีแผนสนับสนุนสินเชื่อในการก่อสร้างโรงไฟฟ้าพลังงานแสงอาทิตย์ของกลุ่มโซลา เพาเวอร์ ระหว่างปี 2554-2555 จำนวน 34 โครงการ มูลค่ารวม 2.1 หมื่นล้านบาท โดยคาดว่าสินเชื่อในกลุ่มพลังงานทดแทนจะเพิ่มจาก 5,000 ล้านบาท เป็น 1 หมื่นล้านบาท ภายในสิ้นปีนี้
“กลุ่มพลังงานในปีนี้เราจะเน้นไปที่กลุ่มพลังงานทดแทน เนื่องจากกลุ่มพลังงานประเภทอื่นๆ ถูกต่อต้านจากชุมชนในการก่อสร้างทั้งโรงไฟฟ้าถ่านหินและโรงไฟฟ้านิวเคลียร์ ขณะที่โรงไฟฟ้าพลังก๊าซก็กำลังจะขาดแคลนเชื้อเพลิงในอีก 18 ปีข้างหน้า” นายนพเดช กล่าว
นายนพเดช กล่าวว่า แม้ว่าปัจจุบันภาครัฐจะลดการอุดหนุนราคาจาก 8 บาท ลงมาอยู่ที่ 6 บาทต่อหน่วย แต่หากพิจารณาจากค่าไฟฟ้าพื้นฐานและค่าเอฟทีที่มีแนวโน้มเพิ่มสูงขึ้นตามราคาน้ำมันและต้นทุนการผลิตที่ลดลง การลงทุนในธุรกิจนี้ยังคงได้รับความสนใจจากภาคเอกชนอยู่ อย่างไรก็ตาม ในการเข้าไปปล่อยกู้ธนาคารจะพิจารณาจากเทคโนโลยีและสถานที่ก่อสร้างอย่างเข้มงวด เพราะการก่อสร้างต้องอยู่ในสถานที่ที่เหมาะสมและมีเทคโนโลยีที่เชื่อถือได้
“หากพิจารณาจากแผนพลังงานระหว่างปี 2553-2573 ซึ่งจะมีการเพิ่มสัดส่วนพลังงานทางเลือกเป็น 4,600 เมกะวัตต์ จากปัจจุบัน 1,750 เมกะวัตต์ แล้วคูณด้วยมูลค่าการลงทุนที่ 40 ล้านบาทต่อเมกะวัตต์ จะเห็นได้ว่าในตลาดนี้ยังมีมูลค่าการลงทุนเหลืออยู่อีกถึง 1.14 แสนล้านบาท” นายนพเดช กล่าว
นายเวทย์ นุชเจริญ รองกรรมการผู้จัดการ สายงานธุรกิจขนาดกลาง ธนาคารกรุงไทย กล่าวว่า ธนาคารตั้งเป้าขยายฐานสินเชื่อกลุ่มพลังงานทดแทนในปีนี้เพิ่มขึ้น 1 หมื่นล้านบาท เนื่องจากเหตุวิกฤตโรงไฟฟ้านิวเคลียร์ในญี่ปุ่นส่งผลให้แผนการก่อสร้างโรงไฟฟ้านิวเคลียร์ในไทยถูกชะลอออกไป ทำให้แนวโน้มของการเติบโตในกลุ่มพลังงานทางเลือก โดยเฉพาะกลุ่มโรงไฟฟ้าชีวมวลที่มีกำลังการผลิตไม่เกิน 10 เมกะวัตต์ มีอัตราเพิ่มสูงขึ้น โดยธนาคารจะคิดอัตราดอกเบี้ยพิเศษให้กับลูกค้ากลุ่มนี้ด้วย